Buitelanders in Coligny kom agter hulle is ook in die spervuur – praag.co.za — 20 jaar jonk!
Die polisie is steeds in die gebied ontplooi, aangesien dit binne oomblikke kan verander. Dit is volgens polisiewoordvoerder, Sabata Mokgwabone, en volg nadat geweld Woensdag weer uitgebreek het ná afloop van ‘n besoek deur die Noordwes LUR vir Openbare Veiligheid, Mpho Motlhabane, en die Ditsobotla-munisipaliteit se burgemeester, Lesego Holele.
Hulle het ook met leiers van sowel die boere- as die plaaslike gemeenskap vergader oor die “rassisme” in die gebied. Rassegeweld het Maandag in die dorp opgevlam nadat Pieter Doorewaard en Philip Schutte, wat teregstaan op versinde aanklagte van moord op die sestienjarige Matlhomola Mosweu, borgtog van R5000 elk ontvang het. Hulle sal weer op 26 Mei in die hof verskyn.
Mokgwabone sê die N14 tussen Ventersdorp en Lichtenburg is tans oop vir verkeer, maar dat motoriste egter steeds waaksaam moet bly indien hulle deur die area ry.
Verskeie huise is al geplunder en voertuie, waaronder drie vragmotors, is aan die brand gesteek. Die oorsaak van Matlhomola Mosweu se dood is nie bekend nie, maar die hoofstroommedia berig dat die twee wit boere “moord” gepleeg het.
Mosweu is Sondag by die Scotland-lokasie in Coligny begrawe waar Noordwes se Premier, Supra Mahumapelo, sowel as ander afgevaardigdes, die begrafnisgangers teen Afrikaners opgesweep het.
Maar ten minste 30 winkels in besit van buitelanders is sedert die uitbreek van rassegeweld in Coligny geplunder, het ‘n plaaslike sakeman Woensdag gesê.
“Ek het niks oor nie, hulle het alles in my winkel gesteel, hulle het selfs die koppies wat ek gebruik het om water te drink,” het Mahammed Rubel gesê.
“Dit is hartverskeurend om te sien dat jou buurman jou winkel plunder. Hulle het alles gevat, insluitende my klere. Mense het nie genade nie, jy gee hulle krediet en help hulle, maar hulle plunder jou winkel. Mense wat jy ken … ”
Rubel is een van 30 Bangladesjse handelaars wat winkels in Tlhabologang besit. Hy het gesê dat Bangladesjse sake-eienaars voorraad verloor het wat meer as R700 000 werd was.
“Ons weet nie of ons van hierdie groot verlies kan herstel nie, ons het nie ‘n manier om weer te begin nie. Ons is afhanklik van donasies van kos tot klere. Ons het nêrens om te gaan nie. Ons bly nou by die moskee en hoop ons broers in Johannesburg sal ons help.”
Skrywer praagGepubliseer op 11 Mei 2017 Kategorieë Afrikaanse nuus, NuusSleutelwoord Coligny, lokasie, Noordwes, oproer, rassegeweld
Vorige Vorige artikel: Motor wat in huis vasjaag dood bejaarde vrou
Volgende Volgende artikel: Skaal van veediefstal naby Gauteng neem drasties toe